የጅቡቲን ወደብ በጋራ በማልማት ኢትዮጵያ የንግድ ባለድርሻ እንድትሆን ስምምነት ላይ ተደረሰ
የጅቡቲን ወደብ በጋራ በማልማት ኢትዮጵያ የንግድ ባለድርሻ በምትሆንበት ሁኔታ  የሁለቱ ሀገራት መሪዎች ከስምምነት ላይ ደረሱ፡፡ጠቅላይ ሚኒስትር ዶክተር አብይ አህመድ በጅቡቲ የሁለት ቀን ይፋዊ የስራ ጉብኝት አድርገዋል።በዚሁ ጉብኝታቸው  የጅቡቲ ወደብን ተዘዋውረው ተመልክተዋል።በጠቅላይ ሚኒስትር አብይ የተመራው ልዑክ ከጂቡቲ ፕሬዚዳንት ኢስማዔል ኦማር ጊሌ እና ሌሎች የመንግስት የሥራ ኃላፊዎች ጋር በሁለትዮሽና ቀጠናዊ ጉዳዮች ላይ መክሯል።የሁለቱን አገሮች ለዘመናት የቆየ ማህበራዊ ግንኙነት ከማጠናከርና ኢኮኖሚያዊ ትስስራቸውን ከማጎልበት አኳያ የተለያዩ ስምምነቶችም ተደርገዋል።ከስምምነቶቹ መካከል የጅቡቲን ወደብ በጋራ ለማልማትና ኢትዮጵያ የንግድ ባለድርሻ እንድትሆን ለማድረግ የሚያስችለው ስምምነት ተጠቃሽ ነው።በተመሳሳይ የአገሮቹን ወዳጅነት ወደ ላቀ ደረጃ ለማድረስ ሲባል የጅቡቲ መንግስትም ከኢትዮጵያ ታላላቅ የመንግስት ተቋማት ላይ ድርሻ ወስዶ እንዲሰራም ጥሪ ቀርቦለታል።በዚህም በሁለቱ መሪዎች ደረጃ ስምምነት የተደረሰ ሲሆን፤ ለተግባራዊነቱ የሚሰራ የጋራ ሚኒስትሮች ኮሚቴም ተቋቁሟል።ሚኒስትሮቹም በቅርቡ በጥናት ላይ የተመሰረተ ወደ ተግባር የሚቀየር እቅድ እንደሚያወጡ ይጠበቃል።ጠቅላይ ሚኒስትር አብይ የሁለት ቀን ይፋዊ የስራ ጉብኝታቸውን አጠናቀው ወደ አዲስ አበባ ተመልሰዋል።ጠቅላይ ሚኒስትሩ የመሩት ልዑካን ቡድን ያካሄደውን የስራ ጉብኝት አስመልክቶ የመንግስት ኮምዩኒኬሽን ጉዳዮች ጽህፈት ቤት ኃላፊ ሚኒስትር አህመድ ሺዴ "ጉብኝቱ የተሳካና የአገሮቹን ትብብሮች የሚያጠናክሩ ስምምነቶች የተደረሰበት ነው" ሲሉ ገልጸውታል።ሚኒስትሩ እንደተናገሩት፤ ለዚህም ትልቁ ማሳያ ጠቅላይ ሚኒስትሩ "በወደቡ ላይ ድርሻ ይኑረን" ብለው ያቀረቡት ጥያቄ ምላሽ አግኝቶ ከስምምነት መደረሱ ነው። (ኢዜአ)